정조 13년 · 목
刑曹啓言西部金召史打殺婢玉丹事腸肚之傷痕旣甚狼籍屍親之證質又復丁寧而狼籍之中實多胘晦丁寧之事反甚疑怪痕損如是則在腹之兒何能生出半日延活屍親之傷處指告何爲在於後腰生前被打玉丹旣備說於各居其兄奚獨不及於同家其夫其兄則證質其夫則發明玉貞母女之發告也不過徑產復讎之語而乃於再査也玉貞始發一次打腰之說乎玉貞母女討索斂需初欲掩覆終焉吐實已不能無慮米力乃金女之夫權弘道之贖奴也或以舊主之私情不欲質言亦不是異事而兩檢傷處俱在要害圍圓分寸若是闊大則不可以從後疑端反忽檢帳實因請金女加刑得情敎以此獄正犯有四可殺而四可疑者實因也則臍下浮硬暈以紫赤打痕旣甚緊重檢案又皆端的無論筇打木打死由被打卽此可知情犯也則金女會推之招旣以擧筇打枕渠自首實枕上腰下其間不能數尺則打枕之筇獨不及腰乎所謂只打枕不打腰者決是必無之理招供也則生前之委送藥料死後之備給斂具諸招旣同渠供亦輸若無眞犯之跡則寧有過㥘之心而至以治病送死之需乞憐求和若是其懇摯律文也則殺人者一猶必償況緣渠一打子毋倂命究此援法死亦難贖四條畢露眞贜莫掩亟行當律更無容說然而折獄斷囚當疑而不疑則失之疏無疑而起疑則失之惑朝家於此每加難愼大抵崔景復以玉丹之上典爲此獄之公證以爲玉丹自五月二十七日放下血塊云則玉丹徑產之漸已在六月初三日之前一可疑也米力爲玉丹之夫兼元告之首而玉丹未死之前未聞被打復讎之說屢査屢質一直力言終至刑訊猶不變招二可疑也諸供則打在背腰傷處則痕在腸肚腸肚卽仰面背腰卽合面囚招檢狀之判爲二段三可疑也玉貞發告之初固當憤不他顧率口直陳而乃於當部之供不言被打之狀末乃曰米力力挩弘道懇乞不得已順辭納招云苟欲順辭初何奔告乎四可疑也十分之獄一或涉疑尙難遽爾決折則今有此四可疑而卿等只爲執兩之論終無主一之議者是豈議讞之道乎權弘道事當加刑嚴究而今已身故雖無可論而更爲發問目一一詳覈於見在各人期於得情出意見條列以啓又啓言北部吳石山咬殺姜泰貴事石山之於泰貴旣是妻母之後夫則亦不無翁壻之誼而況有從前眷恤之恩則乘醉詬辱已極狂悖泰貴之以手探口出於忿忤之甚石山之齒咬穿骨可知獰悍之習當初殺心之有無畢竟罪犯之自服不必較論如法償命無容更議但致命在於辜限後四日之內則加辜限十日奏請之文在此獄實爲準備之律請依例結案取招後稟處敎以妻母之後夫無異路人卿必欲責之以半子之義者殊莫曉解此固無關於獄情姑且置之致死人泰貴之於被告人石山設有從前養恤之恩恩自恩事自事亦不必以此較論於償死之律大抵辜限雖過四日退計旣據明律設使泰貴先以手探口若無石山之齒咬穿骨則泰貴寧有致死之擧乎贓跡十分分明石山之泥醉與無情不須遽議於成獄之初渠亦自知難容輒願速死此獄卽已究竟之案爲先待開坐時具格捧結案以聞又啓言西部張泰福踢殺朴常采事泰福則蹴腿一款雖已自服踢脇仆地諉之寬吉趙寬吉則以爲初無犯手只爲挽解而泰福蹴腿渠供丁寧寬吉犯手證質無人看證金宅禹以其時目覩解鬪之人以爲泰福則足踢寬吉立傍云由此由彼泰福之爲元犯更無掉脫之跡而渠亦以難免償命等語前後納招到今不可以推諉之說有所持疑各別嚴刑期於得情趙寬吉死者生前之言被打於張趙兩漢則當初起鬧旣由於渠或打或踢自是必至之勢此獄千犯非渠伊誰然一獄無兩犯請加刑一次照法嚴勘敎以當初爭詰由於寬吉末梢踢打在於泰福死者竝言張趙獄案致有兩犯然一次猛踢泰福旣自服而初無犯手寬吉無異辭雖曰蹴腿而旣無微痕則此不過疑亂之計同是鬪閧而臥置張家則尤可見緊歇之別況此獄緊證無出金宅禹而其所謂踢在脇間暗合於檢驗傷處立在其傍亦符於干犯所供則不可以死者之泛言兩漢永置然疑之科張泰福依前嚴訊期於得情趙寬吉當其詬辱突入之際似無雍容推出之理而跡無可執獄無兩犯依回啓酌放又啓言南部李旕福金德男等處周道興致死緣由推覈事以言乎傷處則屍親所指腋下背上三處傷痕及到行檢都歸變動以言乎詞證則周梁二人沽酒相勸初無爭詰酒家人之所見而旕福等未及相逢及到日影臺前出示牌子促其押去之狀玄泰郁見之到敦寧府前忽地昏倒嘔吐之狀朴福世見之擔來二人皆以爲嘔痕汚衣酸臭觸人梁世炳之呈狀不過推索錢兩而來時勸飮可知無宿怨旕福等持牌討索雖是悍習因此微端白晝殺越之習實是常情之外雖以屍親所供推之道興本以饑人薄衣寒日飽喫飯羹族飮濁醪轉成關格仍未回甦似或有理鼻血腹脹沕合於無冤錄醉飽致死之形兩檢屍帳以醉飽爲實因獄理似然曹隸兩漢欲索酒價不與世炳大路同行迂回作行遽遭事變況道興致死終涉疑晦兩漢有難遽傅惟輕請更加嚴訊期於得情梁世炳旣非逋債則呈訴推尋不是異事屢月滯囚且經刑訊分揀放送敎以情僞之虛謊沒模捉此獄爲最兩檢實因皆以醉飽致死懸錄而所謂酒食不過是一器宿飯一杯濁醪設令眞有大醉大飽無恙出門擔屍歸家豈非理外乎大抵成獄之體不出於痕損參證及隱情有無而痕損也則三庫變動似無指摘參證也則路逢者不見爭詰之色擔來者猶聞嘔吐之聲以言乎隱情則梁哥所望只在捧債揆以常情惟恐債人之或逃豈有不待推卞無端謀害之理乎法府差隸雖多悍習其所討索止於酒杯紙債而迂路同行亦見其周旋備給之意則抑何心腸空然戕殺乎於此三者無一可執之端而致死形症又合於律文則卿等論罪儘有所據然人命至重三尺至嚴而所謂被告三人雖無分明下手之跡例推刑訊亦不踰一次藉使梁哥與兩隸之中有別般奸狀豈或一問便綻乎梁哥則乘勢助憤兩隸則憑公下手安知無意不到之事端乎卿等卽爲開坐除尋常嚴刑到底窮覈仍又別具意見論理回啓又啓言西部孔萬彬毆打趙範鳳事屍身上下無他傷損屍親所謂拳毆足踢已無可驗之痕只有顖腦微痕三處其項頸三面縊痕紫黑此爲致死之實因而屍親之欲掩自縊之跡歸罪毆踢之痕者語不近理具獄置法合有商量之道請上裁範鳳自裁終涉可疑與萬彬爭閧旣呈法司欲爲懲治因此殺身萬萬理外毋論被毆與自縊究其本則出於萬彬其死又在相閧之後則不可不嚴勘屍親得伊當初事端旣由於渠之不助父役則雖以渠供中其父叱責之言觀之不可全然無罪請參酌懲治敎以此獄先卞自縊死被毆死而後始可決折若謂被毆則顖門皮磨不過微損若謂自縊則耳後匝痕果甚分明成獄一款初非可論而孔萬彬本以不當之漢無端起鬧於他父子之間轉至一場滾鬪自裁之變適在翌夜由我之律烏可免乎且渠發明之端何患無辭而急於自脫至以父子相詰乘憤結項等說隱然歸罪於其子者有關倫常尤極痛駭嚴刑定配至於得伊渠供中受責於渠父云者言旣從實事亦無怪卿等之以此爲罪未知爲當分揀放送又啓言中部李世興踢殺鄭榮道事渠之相閧不過杯酒微事終至殺越之境而至曰被打於路人又曰被傷於自仆且邀醫鍼灸明是傷重救焉之證而反以爲誤試致死之端者都是白地做出其逐日送妻探問動靜其中之生㥘可知踢傷之處不欲下鍼醫人之執症有據請世興加刑得情敎以此獄實因明白詞證俱備渠焉逭償命之律而敢爲圖脫之計或曰路人打踢或曰渠自顚仆或曰痼疾復發三變其招一直游辭者可謂欲巧反拙邀醫鍼灸不過救療之常事而反謂誤試送妻探問難掩恇㥘之本心而乃歸好意言言捏虛節節粧撰尤極痛駭依前訊推又啓言西部全聖麟獄事因加刑啓目有亞三堂具意見回啓之命矣參判臣戇以爲長金之被踢後仍卽赴役如常出入相鬪贖錢督納之日又能步來就囚一夜之間添病歸家終致猝死所傷不至深重致命似或有祟屍親亦不能指的納招則難以聖麟之命直償長金之死而他祟添重終近臆料被踢實因昭著屍帳依前訊推恐不可已參議臣義綱以爲役所往來本曹推辨無異平常且徵贖囚禁非臨死者之所可擬議則當初被傷之不至深重可以推知相鬪訟辨之時長金不言腋下踢傷仍爲私和本曹推覈之際屍親亦疑挾食中格不知所祟之何在則冷地經夜通利四關亦足爲元犯執言之端而實因明的詞證俱備請依前訊推期於得情敎曰被踢傷重八日內致命之人卽地赴役數次就訟而四關下鍼又非被傷治療之方則或意其他病所祟者卿曹起疑不害爲審克之道或迫於生計或㥘於官威忍疼往來不是異事及其奄奄將死之際無識女人不計治法之當與不當冀其一分回甦試令下鍼亦出於必然之勢且況朴昌淳以渠切親而猶不敢容諱黃召史卽渠妻母而又從以乞和疑自疑法自法重人命嚴獄體之道不可遽議輕典全聖獜依前嚴刑期於得情又啓言振威縣許坤踢殺黃大益事折項根因無外著之痕而霎時足踢亦非大鬪時値日曛無人看證蓋大益常賤許坤班族貸租負傭已有自慊頷下逼迫又激憤怒食床擲投已露狠心而猶益詬罵則許坤之不耐憤怒直走一踢勢不疾及揮推左肩之說不過欲掩踢項之跡而督眼使足何知項肩之高下乎哎呀一聲仆地齁齁仍以命絕皆許坤之吐實項頸搖搖之首隨手傾垂三檢所論同然一辭始自服於屍親任其縛打終吐實於檢庭屢供如一及夫會推敢以飮燒酒涉冷川之說欲爲致死之證全不近理另飭同推期於取服之意請分付道臣敎以此獄肯綮專在折項一款項骨旣已內折則形色必當外著環頸之間無一痕損必無是理三檢在於炎節故皮肉潰爛筋骸呈露而勿論違骨與折骨終無明白可執之證許坤招中折項之說始發於檢驗時云云誠一疑端當其致死之初傷處不明發狀差遲果使大益折項於許坤之一踢則自庭扶入涉川擔歸之際搖搖之項頸屍親諸人豈不目覩而口道乎折在後而死在前死於前而折於後都未可知而許坤之猛踢與戲推初無公眼只憑渠口亦不足取信更令道臣別岐詳探仍又親執詳査具意見論理狀聞後稟處畿邑獄案每致稽滯今番須卽聚精另覈俾勿如前泛忽事申飭該道又啓言安山郡鄭時永毆打吳唜乭致死事以言檢驗則三度屍帳或增或減以言詞證則崔漢成夫妻卽唜乭七寸親不足證左其中金三萬則屢次供招亦無一直告實之語初檢則曰以拳打背又以杖打腹俱是一右手則纔已拳背何暇杖腹覆檢則曰以拳打背以膝搗胸以足踢腹以杖毆打面質則曰跨坐腹上以膝擣胷以拳蹴腹三檢則只曰拳打背杖打腹四次所供俱爲矛盾獄情終未瞭然初檢時許多皮脫如瓜剝如石磨之痕酷似顚仆擈擦之損凡人之一番被踢猶尙著痕況以六尺長四寸圍之栗杖所打之傷豈有不分明之理乎所謂崔漢成以屍親戚屬終始參看則惟彼四五朔流寓孤孑之時永有何顧瞻連以全不參見牢諱及至金三萬之招出始以杖打拳打捽曳足踢跨腹擣胸等說次第力證乎獄案若是疑晦不可遽然論斷更令道臣詳査鉤得實情後論啓之意請分付敎以曺啓起疑中三檢狀參證自相矛盾栗木杖傷痕太不分明崔漢成之初招牢諱末乃變辭云者可謂疑所當疑大抵時永則移寓孤孑之蹤也唜乭則元居多族之人也主客强弱其勢判異凡有爭閧勝負可知而乃於白晝大村之中左拳右踢擊背搗胸而無一辭甘受無一人救解一夜之間遂至致命求之事理終涉然疑前後檢狀今番査啓未見原怒之論但請誣罔之罪未知面稽言聽別有的見乎抑亦獄情易眩人見各異乎且有一事可辨者時永三檢招曰唜乭猛打其母甲心招曰唜乭捽曳其母果然則藉使時永眞箇打殺唜乭只當施大典減死之律推官道臣之於此一款初不致意極涉疏漏卽令道伯更以判下辭意反覆査究於應問各人論理指一狀聞事分付又啓言楊根郡鄭千已打殺崔昌起事父子倂力木石交打旣奸其妻又殺其夫而假作縊狀欲掩其跡情節尤極獰惡千已另加嚴訊期於取服韓女潛奸千已其夫被打避隣舍而恬臥恐動其女不得實陳於初檢之招者明是愛護奸夫之意而按大明律曰奸夫殺本夫奸婦雖不知情絞以此處斷實合法意而此卽行淫娼物道臣次律之請不無意見請依狀請施行崔召史見其父之將死歸宿其家及行檢之日顯有陰護之跡更加嚴處敎以此獄始因私奸之故恣行殺越之變欲掩手犯之跡假粧自縊之形其勢相因其計至憯以情以法無一可原而詳閱前後文案則打殺者雖千已造謀者必韓女蓋韓女奸人之狀旣爲千已所發覺則必當毆叱詰逼無所不至觀於擲床刺鎌之說可知已彼韓女情則已移怨日益積假手除害爲計已久而昌起則不覺眼前之毒手浪作醉後之狂叫單身隻拳自入虎口深夜僵死無人扶救一則韓女二則韓女初招中鷄鳴始覺出視驚遑云者眞所謂以鎌遮眼非但起鬧根因明有同謀情跡今此起疑果非臆料則決不可謂以娼物只施次律韓女與千已更加嚴刑奸狀有無一一窮覈至於昌起女之親見其父之被打始則歸家困睡終又不卽發告人理滅絕又何至此無或有別般隱情亦爲嚴訊竝令道伯別定剛明査官親執會推仍具意見狀聞後稟處獄久易致生奸斯速査啓之意申飭行會又啓言南陽府韓灌杖打婢禮分致死事宦侍交通國禁截嚴替行推奴且關身名忝在朝官無難犯此殺人之外罪係罔赦而若其行兇情節殘虐慘毒一次撻楚兩次縛打韓灌亦已自服而覆檢官捨爛熳杖打之痕以其指甲之色靑穀道之釵變實因懸以服毒蓋人死日久渾體多靑瓜甲微靑固非異事而穀道驗釵不過一時探試者則今日插之明日拔出曾所未聞之事旣不得毒物眞贓遽斷以由此致死大違檢體覆檢官推考蓋此獄始因韓灌子廷煜之擊錚有令道伯詳査公決事判下則其子原情中所謂禮分與栗同大閧飮鹽水致斃之語及林福已老卽分亦以與栗同相閧飮藥自斃之由直告等說不可不一次質覈栗同吳同等一是當初陳告之人兼有韓灌援引之語而尙不捕捉紀綱所在極爲駭然更令道臣在逃兩漢卽速譏捕後應問各人處反覆嚴査論理啓聞後稟處韓景周則以近侍內竪外朝之無得相接豈或不知而慫慂韓灌替行推奴致此殺變者萬萬痛駭請令該府拿問重勘從之敎以諸檢官結辭皆以實因之同異爲說而行止之叵測情節之獰頑在於實因之外所謂韓灌雖微亦蔭官耳當知邦禁之至嚴而托以親屬往來宦侍之家欺逼殘氓至成殺越之變固已萬萬痛惡況禮分卽景周養父之婢則在灌尤無所係而憑藉賊虐酷刑備至卽此一款灌之罪殺無惜藉令禮分不堪冤苦飮滷自盡逼殺之律烏得免乎被打被毒元無足問如法償命斷不容已韓灌各別嚴訊期於取服如或一味例推不覈疑端主推同推官難免其罪以此嚴飭覆檢時不問杖痕經宵插釵艱成飮毒之案自有誤檢之罪當該檢官爲先發緘取招韓景周則身爲內侍交通外人給付文券侵擾鄕曲之狀今旣現發宜施加倍之律原其作俑無異造謀況渠名不載內侍原籍何必請令該府嚴勘付之道伯捉來各別嚴刑取招其行惡節次變名委折一一究覈得情狀聞事分付雖以檢官言之覆檢官狀辭本獄之外以交通宦侍替犯殺越有多少聲罪之語嚴內外之分固如此而初檢官則其地處尤異於等閑武弁則所謂檢狀內外二字初不摡及此等處不可尋常看過該檢官王漢禎令該府拿問嚴勘以懲他守令法典內朝官通訓以下係干殺越自斷訊推內侍亦無異同此後則依朝官例京外獄官自斷擧行事分付仍爲知委諸道又啓言振威縣崔水同殺其婦申者斤德事父諉其子子諉其父子婦唱其舅之惡舅父戕其婦之命此獄終始大關倫常申女雖不合意旣已贖出而爲子婦則推還贖價已非人心而惟恐推還之不速張拳而拶其脛剪刀而刮其膝鋤子斫其足背一縷垂絕則令子馱送不保其生水原府推問之時無難推諉於其子人理滅絕如此罪囚生出獄門則人倫無以扶植道臣所論大明律減等之文始或議於輸款之後者誠是確論另飭推官嚴訊取服之意請分付道臣敎以朝家於此獄一再閱案不覺慘然不樂者久之以廿錢之微物逼新昏之少婦拳棒刀鋤備極憯毒迫脅驅逐死而後已苟有人心豈忍爲此此猶餘事舅而殺其婦母而告其子甚至父諉其子子證其父情跡之虛實勿論倫理之滅絕無餘滿紙供招不欲復看妻證夫子證父法理之所不許則前後檢官無難推問載之檢案而道狀曺啓亦無一言請罪事極駭然當該檢官一竝拿問定罪道臣秋堂從重推考水同則情固可惡煞與有心故殺用意切慘猶有間隔況有減等之律文則不必一向訊推使蔑倫敗俗之說又復登覽卽爲考律勘處昌大則始何質言今何呼冤可謂是父是子亦爲嚴刑遠配事分付又啓言果川縣金有才打殺盧毛通事此獄三檢雖無致命之可執右肋痕損本係要害有才之追韪毛通緊握項衿先擈於船上橫木仍又拳打脇肋三次毛通之張口箕頤擔舁還家明有目覩之人鼻口出血袴內放溺等症沕合於無冤錄被毆內傷之症而歸家翌曉仍爲致命償命之律無容更議依法同推期於得情初供相左之端三檢之時初不推問於正犯只與干證面質有乖獄體請三檢官推考敎以此獄詞證雖曰俱備傷處終不明白卽地昏窒翌曉致死者之傷處不過右肋皮脫如太片二庫而已有才之打毛通旣曰以拳則五六歲小兒之拳猶當大於太片況健漢麤拳乎至於口中出血袴內流溺安知非顚擈船木之致而顚擈雖出推捽船木有異器杖以此成獄終乖法意檢獄者每到無痕損沒徵驗處輒曰內傷著於外者尙難指的傷於內者豈易卞別大抵沿江艤船太半是無賴好鬪之類閑時則櫂歌互答怒至則拳踢相加邂逅觸傷或至殺死若謂之有意故犯則非其情也三檢俱欠明證四載尙未取服參酌減等未爲不可自卿曹更爲考律稟處又啓言淸州牧崔武長踢殺李生伊事腎囊浮高靑黑囊卵縮上可驗其蹴踢之傷金海中以同行捕卒目覩立證蓋生伊驛屬也武長鎭校也初無所失而受辱於驛屬發憤毆踢實出血氣生伊患癨之說旣服檢招之誤海中裂袴之援反露解鬪之證呼字活我之聲可見打踢之狼毒何作此擧之語自道行凶之眞贓獄情昭著毫無可疑請嚴飭同推期於得情木川縣閔百信毆踢李命金致死事百信班孼命金常漢則彼此地處煞有等分而碎機逐侄宿憾已蓄爾汝詬辱新憤層激始鬪於新村再逢於校村兄弟竝力踢之縛之可想毒手之足致殺越請另加嚴訊期於取服淸州牧葉六月金毆踢尹出伊致斃事曾因出伊之不赴官令已被罪於官家又復持牌出往頓無酒食之例饋轉成鬪詰足踢要害竟至致命論以情迹難逭償命而第痛在腎囊雖出諸招蹴踢實狀無人目擊兩度屍帳俱無傷痕之著現所謂莖物之色黃中空實是前後檢案之所未見而初不査詰又不論斷初檢時若存若無之囊卵至覆檢忽焉浮高又莫曉其何以也腎囊左邊紫黯處長闊分寸不合踢痕方圓之文被踢實因不可謂十分端的六月金招中旣有出伊父謂渠打其子半日執留之語則檢官之一不推問未免疏漏兩檢官竝推考更令道臣出伊父及看證諸人與兩檢刑吏處反覆盤覈論理啓聞後稟處淸風府金時奉毆踢李石乭致死事聞其母之見辱憤往毒打時奉之情理無怪如此而逢辱與被打有異如法償命無容更議其殺死之慘殆無與比及至考覆始乃游辭求活目擊諸證何不一番對質而實因所係亦多疏漏初覆檢官竝從重推考時奉各別嚴訊更爲取服稷山縣金鼎錫蹴踢林巖回致死事替當他人之鬪橫殺不干之人實由悖習而或推諉金興仁或援引鄭氏從欲爲疑亂掉脫之計而檢庭對質不敢一言便是自服請嚴訊取服如法償命鄭氏從則死者無相干涉與鼎錫等耳旣見其被踢仆地從後振髻足踢以至添傷促死抑何心腸其項骨之隨手搖搖項頸之赤黑浮高似是氏從執髻猛踢之際以致撞着違骨之形故有覆檢兩錄正犯之擧而頸骨違折則當卽地殞絕何能步往於表千景之家乎致命之由於鼎錫灼然無疑然四次之刑不足以懲惡而隨從之律在所難免請令道臣更加嚴刑照律遠配忠州牧朴景興撞觸鄭錫福致死事錫福因綿田之蹴踏至有栗木之斫伐景興父謙顯怒於栗木之見伐走毀錫福之簷蓋可想行事之狂悖錫福之憤氣益激奔往朴家又欲毀破此走彼撞互相顚仆像想光景可以攄得縱無外著之傷痕無怪內損而致命況腎子之縮上罨醋而始下與無冤錄觸犯氣絕之文符契則景興之斷以償命在法當然而以看證鄭載聖之招觀之比初供大相逕庭而道臣推官不復盤覈未免疏漏竝推考屍帳旣無致命之傷參證又無準信之語其情則非出必殺其執則亦近邂逅而被傷旣由撞觸殞絕又在翌日錫福致死更無可諉之端景興依前同推期於輸款公州牧李老郞頭毆打姜今金致死事女兒刃傷已有宿憾身役密告且激新怒乘醉相詰憤氣陟發槐木眞木一打再打頭破骨露昏倒不省而兄弟竝力又復綑縛終使今金死不旋踵人之兇悍胡至此極亦已自服甘心償命日月稍久獄奸漸生乃以槐木一打粧撰納招尤極兇獰另加嚴訊斯速輸款稷山縣元驗徵毆踼金於仁老味致死事渠以稍饒之勢僅備五兩斂其兄屍所謂治喪可知其不成樣而猶有慳惜之心待其姪壻之送賻欲爲還報喪債之計究其設心已極無狀而於仁老味遽發賣妻之說則父子兄弟追逐於逃走之路胸拳毒踼兼以石子之擣始委倒於房中終昏窒於路傍其時光景不徒立證明白觀於要害處著痕可知狼藉難掩而毆打其兄自是伎倆推諉仲兄看作常事則打殺姪壻豈或疑難但致命在於辜限後一日而律文曰若因本毆傷致死別無他故則用加辜限十日之例奏請後施行今此於仁老味一被毆踼三日委臥竟至殞命而一斗血盆尙在屍傍口中穀道血汁流出其所以因其拳踼內傷致命明白無疑驗徵嚴飭訊推期於取服驗徵兄益徵不思挽救同力下手致此殺越之擧而逃躱經年尙未捕捉道臣及地方官爲先推考卽速譏捕各別嚴刑勘處後狀聞敎以淸州囚崔武長則道狀曹啓皆請依法償命而細閱文案多涉可疑以傷處則腎囊被傷雖云必死而長闊不合踢痕皮肉不至堅硬不可以囊縮一事直歸之致命根因以看證則自初憑信只是金海中一人而海中卽武長之隨卒也以卒告校雖似公言挺身立證終非常情衣袴裂破之說渠旣不敢金諱則伊日鬪閧安知無合力加功之事大抵日暮墟市醉漢相過片言發忿陟起拳踼怒氣所薄猛勢所加偶當要害終至牢成鐵案有非朝家欽恤之意而五年之獄一朝反決在所審愼放送金海中更爲捉來與崔武長反復査詰一一取服以聞李生伊被踼日止宿於酒城里外四寸家云者屍親之招不啻明白所謂外四寸係是何許漢而初覆檢時一不推問揆以獄體疏忽甚矣該檢官推考李生伊所謂外四寸身亦爲問名取招以備參證事分付道臣木川囚閔百信則傷處之緊重詞證之俱備姑舍勿論百信以幺麼孼屬芟人養山之柴攘人賭場之錢平日不畏國法貽害鄕里之狀不言可知而畢竟侮凌孱民故起爭閧兄第協力拳踼交加半日蹴踏必殺乃已設心下手備極獰毒敢以不成之說欲免已究之案令道臣依前同推期於取服淸州囚葉六月金則尹出伊之渠自發告已在於未死一日之前元犯姓名傷處緊要無待乎屍親看證之口而如執左契則囊卵有無踼痕長廣不足爲此獄起疑之端大抵葉六月金不過面主人之卒丁而稱以官差索人食物白日街市恣行殺越在傍目覩之▣同石奉猶不敢明言足踼之實狀只以數次批頰等說漫漶納招顯有彌縫之跡可見顧畏之意豪悍厮隸之憑藉官令欺侮疲氓卽此一事可反三隅此不置法無以懲頑分付道臣依前嚴訊期於取服當問不問誠涉疏忽兩檢官推考依施淸風囚金時奉則無識常漢忽見其母之被人詬辱憤氣所激足勢自猛以少年麤壯之氣加衰病疲頓之身當下致命勢所必至原其情未必故殺斷以法難議傳生姑令仍前同推事分付稷山囚金鼎錫則殺獄之最緊者實因也元犯也而實因終未明的故元犯難以決定脅肋肚腹無非要害而項骨脊背尤屬必死之處血癊靑黑皆係緊驗而搖動堅硬可見受傷之深路見不平爲人出氣鼎錫與氏從同也一場鬪閧無意欲殺鼎錫與氏從一也而所不同者氏從一蹴鼎錫再踼一與再之間未必有生死輕重之分巖回未死之前旣曰被蹴於金鄭兩漢云爾則死者之心亦未辨爲某所殺覆檢狀之一獄兩犯誠失檢體而腹脇項骨俱是傷處之大云者起疑則是也大抵此獄旣無屍親則以一時塗聽之言證三人滾鬪之跡强分首從終涉臆逆而項折致命必不踰日曹啓所論亦似有見此果爲氏從稱冤之端乎更令道臣毋主先入反復詳査必得眞正元犯明白實因以聞後稟處申飭行會忠州囚朴景興此獄所謂腎囊縮上檢狀以爲沕合於無冤錄而無冤錄旣曰氣疾或飮醉觸犯氣絕死其驗爲腎囊縮上云則無氣疾而只觸犯未必囊縮也無觸犯而只氣疾亦未必囊縮也鄭錫福之素患風癲屍親之所不得諱則致命根因在於兩祟兼發而今以囊縮一事專歸傷痕引以成獄未免錯看況斫栗小嫌初無戕殺之意當頭一觸不過遮截之計所謂過誤致傷政爲此獄準備在囚朴景興特爲減死定配道臣推官推考事元犯旣已酌處置之公州囚李老郞頭則被打後當日致命卽殺死中至慘毒者況看證旣非一二元犯無辭自服依法償命無容可議而最可疑者傷處也今金妻之招只曰以眞木杖初打又以槐木杖毒打金斗才之招則曰以小杖一打以大杖再打則老郞頭之打今金多不過三次小則止二次而今觀兩檢狀傷處上自眉角下至肋下痕損凡爲六庫杖數寡而傷處多無是理也論殺獄者猶恐傷處之不明而此獄則傷處益多而疑眩益甚伊日兩漢之相鬪也老郞頭兄弟四人或打或縛協力行凶則安知不諸杖亂下一時結果乎然則不可以老郞頭一人勘斷元犯而止更令詳加究覈論理以聞稷山囚元驗徵則朝家之所重者倫理也所敦者風俗也一有傷倫而敗俗者則在法罔赦有甚於殺死之獄營兄葬而求人助需以婦叔而手打姻婭已是常情之外而及夫戕殺人命自知難逭則忍以渠手之所犯欲移在逃之其兄究厥心腸決非人理一向抵賴尤極凶頑此等之獄別無疑晦益徵之捉得與否亦不須論驗徵身除尋常嚴加刑訊期於取服事分付辜限加定旣有奏請後施行之律文則無一辭往自成獄大違常格前後道臣竝緘辭從重推考又啓言文義縣洪順行敺踼曹興元致死事顋門發紅明有下腹受傷之驗三日致死又符法文所論隣人明有參看而猶以爲非公證則獄事取質將無其人論以法律難逭償命之科依前訊推期於得情靑陽縣金召史敺打趙女致死事豆太偸摘宜有厥主之逼責執贜推索寧或擧措之從容饑困切身趙女必無愧辭順還之意金尹兩女亦豈矜憐而但已乎說去說來至於曳出此拒彼索自底下手而相鬪之時無他參看九歲屍親之言難保十分丁寧言戰發惡自是常女之例習傷處緊重實難的歸於金女當其推擠尹女安知不犯手則甲首乙從難以區別二女共囚一女往斃道臣之置諸惟輕不無意見請上裁唐津縣私婢今德敺打李召史致死事以李女生前之言見之七耋老婆之頭撞未必重傷其子福乭之推翻亦非必死而況初無大段被打丁寧說道則可知下手不緊最是墮胎一事似或近似而不言於初檢始發於覆檢固已可訝咳嗽時血點便道中有血屍親之言亦以爲若干則不足爲墮胎之明驗致命所崇終無執定之端詞證諸招又無可據之說被打辜限又過一日姑施惟輕之典恐不至失刑請上裁敎以文義囚洪順行則下腹被踢可謂要害三日致命可謂速死而渾身上下覓痕不得乃以至微妙略髣髴之顖門淡紅色傳會死法遽置重案以此成獄免者幾人無冤錄中無痕損諸條古人示法雖似微密而腹肚乾脹豈盡是衣物搭口腎囊縮上未必皆飮醉觸犯則今此顖頂之紅點安知非生前之疤痕隣證旣異公論遙應終難硬定一向加刑有非審恤云者誠如道啓被囚洪順行特爲參酌刑配以示朝家罪疑惟輕之意靑陽囚金召史遺秉滯穗寡婦之利雖難責之於鄕曲賤女而乃爲數斗待熟之穀不念同隣相資之誼逼辱不足重以攘奪攘奪不足加之捽打乘其無人之時至於戕命之境論以人理是可忍也至若趙女以倂日飢困之身遭兩女獰毒之手不出一聲含冤就死想像情境令人慘惻道狀曹啓皆以參證不明爲言九歲稚兒言無假餙檢庭質卞若是丁寧則此獄之成斷無可疑而尹女旣先瘐斃金女又若償命一獄二死果合審量金女嚴形定配事分付唐津囚今德則毋論傷痕之輕重詞證之虛實辜限已過則成獄非可論所不可知者懷孕一事而初檢之所未槪及屍親之所不明言且無血塊崩漏等例有可驗之症則徒以如于血點歸之墮胎終欠的確特施寬典未必失刑今德則參的刑放福乭之渠所手犯曰以不知諉罪其母欲爲獨逭之狀論以倫理不可歸之尋常干犯嚴刑定配初覆檢狀許多違錯外三檢實因之不避多字隨意杜撰有違年前申飭之意當該初覆檢官竝從重推考三檢官拿問處之又啓言居昌縣全小大擠斥徐相德母河氏致死事相德雖甚窮殘旣有班名則小大以同里常漢不有等分肆然犯手已極痛駭末又推擠老癃婦女至於致傷耳竅鼻孔之出血旣符內傷之法文衣染赤血口吐血塊尤驗擠傷之所祟則河女因此致死實無可疑償命之律小大焉敢逭乎依式同推期於得情河女致命旣過辜限則事當論列登聞以俟上裁而循例登啓初不提稟已乖法例檢案亦多錯誤道臣推官竝從重推考相德則旣已告官成獄待其就服自可償命而做出無根之辭無難呼籲極爲痛駭又引還穀之弊謂以萬包代錢盡歸消融三人枉死皆由捧糴上欺天聽下構官長今當行査節節落空如許民習不可尋常處之嚴刑遠配事請幷分付道臣敎以血塊之吐出耳竅之流血俱合於無冤錄內傷之文第其閧場旣無公證致命又過辜限則今以屍親族屬之一二立證牢成鐵案者似欠審克之政而實因執定莫難於內傷果使河女致死眞由小大推擠則涷地顚擈之際安得無多少撞觸而仰合兩面無一疑似右脇皮脫之處亦與緊重傷痕大異蓄疑折獄斷非仁術然㠐南一路士夫之冀北班賤之階分自別致死河女地閥之如何雖未詳知要之非土班則士夫也所謂小大以賤任憑藉督還行惡旣如許犯手又如許本罪之外情理可痛嚴飭推官依前同推期於輸款而原獄案不無如干疑端亦令道伯無主先入重加究理如得可原之跡使卽論理狀聞徐相德獄旣成矣何事乎鳴冤而托以四件恣意拖及於題外之說者民習可駭依回啓令道臣嚴刑徒配以勵遐俗道臣及檢官推考事依施又啓言昌寧縣成應澤周牢元風岳致死事周牢之刑乃是治賊之具雖掌獄之官不敢容易加人惟彼應澤以幺麼土班威脅都將幕將指揮奴屬洞任結縛四人周牢三漢逞其兇毒竟使風岳致命迹其所爲殺之無惜另加嚴訊期於取服都捋崔進才幕捋李聖發等本非應澤奴屬則目見賦刑之私施一聽其言縛之牢之隨從之律在所難免令道伯各別嚴刑照律在逃聖發另飭譏捕應澤子光壁同惡雖極痛駭父爲元犯不可竝及其子光震爲父求生雖是四件內事而爰辭首尾都是誣罔竝與渠之婢夫必三依道啓嚴懲之意請竝分付敎以昌寧之成素稱巨族盤踞武斷恣意威逼特次第件事觀此獄案應澤眞贓不啻狼藉渠雖有百其喙焉敢抵賴不服而痕損之外參證又非別人變幻事實縱子鳴錚到底情狀可謂罪上添罪國無三尺則已不然渠其可倖逭乎今日判決本道兩案一是居昌囚全小大事也一是此獄也小大則以賤凌班而飭令依前同推此獄則以强侵弱而亦勿聽其訴籲者俱出於守法重命而兼欲使存等夷抑豪强之意竝行不悖令道伯體悉此意曉諭列邑俾各知感而知懼未必無補於旬宣之一助以此措辭行會他餘條件依回啓施行而成光震原情措語雖多爽失比之徐相德猶有間隔參酌懲治事竝分付又啓言古阜郡朴九元踼殺金太明事觀此査本九元所謂別有其人之說看證宋禿邑金初不說道屍親張召史亦無所聞至於面質終歸落空九元之白地做出欲爲眩亂獄情之計如見肺肝太明一被毆踼不復起動三宿致命則如許獄情無容更議另飭同推期於取服又啓言樂安郡孫病入老味毆殺韓女事觀此道啓則或同夫妻晏然在於隣邑一息之地或同之妹與渠接屋伐橋之場尋常往來則其故爲掩覆之計彰露無餘樂物粥餌渠母之所往饋毀撤其家一洞之所齊憤而兩造對質一言莫卞或同所居之屋卽渠兄嫂之家韓女旣死怨其貽累驅迫出送之後自洞中斥賣以補檢費洞任之招不啻丁寧從前誣援渙如氷釋行兇情節轉成鐵案請各別嚴刑期於得情又啓言羅州牧金仲伊踼殺李得才事觀此金女之招仲伊之爲元犯無疑若夫脊背踼痕雖以過闊周圓之長已與直徑絕異況仲伊之着皮鞋旣有其證則不可以其痕之闊大有所疑慮且以十五日致命疑其太久而人之被打者或有傷處重而拖至辜限者或有痕損微而頃刻致斃者不可以一例論金仲伊依法同推期於得情敎以古阜囚朴九元此獄傷處俱係要害傍眼明有指的則固無事乎一分起疑而但別有其人之說或慮其未得窮覈試令更査矣畢竟道啓中所謂各招終無貳辭而彼此隻面質之供情實立見曲直尤判大抵凶身之反借被殺人母言勒歸別有人公證者實是事理之外則渠之自以爲掉脫之階益露其殺越之跡朝家於此雖欲傳生得乎依道啓加刑得情樂安囚孫病入老味向來判付時非不知元犯之專屬此囚而第因其名而想其人則或慮夫病痿之漢未必作殺越之擧又況渠之前後爰辭一直推諉於在逃崔妻者亦不無些分然疑之端故使之待跟捕究覈以聞今焉崔妻之供出而韓女被踼時光景非特瞭如指掌就其中牛黃鷄粥之面傳躬饋孫家崔屋之此毀彼賣以至隔一舍過三稔之相通聲氣者輒歸之在逃等各項隱跡尤明白呈露矣曹啓所謂誣援渙如永釋情節轉成鐵案者誠得之另飭推官加刑得情無論虛實眞僞或同之妻閧場之在傍看證者此也凶身之藉口掉脫者此也移在接壤之地恒作趁虛之行則名以跟捕初不致疑乃於年久行査之後始爲現問者揆以獄體萬萬稽忽該郡守旣絰論斷勿論不飭之道臣竝推考兩屍帳之小大相左今不必追究而卽以前道臣題辭論之檢驗事體至爲嚴急雖在冬節寒微之時固不容晷刻小緩而觀於過去守令之在他地方亦爲行檢之法可知則順天光陽寶城三倅之互相頉移至使夏月屍體腐爛莫憑者誠極痛駭該道臣之不卽狀勘只治刑吏失之太寬從重推考三邑守令待稅穀畢裝發竝卽拿問定罪擧一可以反三自卿曹以此判付知委諸道若有檢驗時謀避報移者毋得掩覆直以依定式拿問重勘之意措辭狀聞事嚴飭行會仍載本曹受敎羅州囚金仲伊此獄疑晦厥有屢條而就其中足踼處圍圓殆過二尺殺越時看證終無一人以至屍親招之前後相左者最難曉得未易硬定畢竟再査之案皮鞋始出而圍圓髣髴金女直告而看證完備末又屍親之招無貳辭然道臣結語之各項論列多歸䵝昩之地而推官之卞別本曹之覷破俱欠明的朝家於此反覆考閱亦費多日而疑信相半從違靡適則傳生償命之間決不可容易議到營邑新叨精思方新其必有別般覈得之路自本道別定他官眼同本倅會推別詰情節旁探叚落各具意見枚報道伯後道伯論理狀聞朝令之下擧行稽忽莫如湖南此後除尋常惕念之意竝爲分付又啓言安峽縣罪人李堰殺其侄婦具女事臣頤之春間覆啓諸議參差有令道臣査聞自本曹論稟之命臣等更詳査本則參議臣義網以爲此與無故殺死有異兩人致命終非審克之道云臣頤之以爲此獄終始無非李堰所主張則參以情法實無可原之道諉之峽氓愚迷之故求生於法理之外終非愚見之所敢出至於獄事之得其明正懲毖之便屬功利云者道臣所論誠得其宜李堰之如法處斷無容更議亟令道臣具格啓聞後稟處之意請分付敎以向來判付已有示意者而藉使他人犯此殺變尙可謂之至兇絕悖況媤而猶父家而娚兄未見褰裳之眞贜只憑投杼之風傳不究虛實眞至戕殺喪帶以助縛之江石以抱沈之想其光景有不忍道則兩囚所爲可謂倫彝斁而人理滅矣此等處風敎爲重治理反輕毋論元犯干犯斷當竝置一律以慰孀女之魂而然在審克之道所貴博訪而處之故詢于大臣刑官曁前後道伯而其區別首從之際雖有一二參差之見要之皆曰可殺當初造謀專是李堰性大卽不過加功而猶以徑斃爲可痛則矧玆堰乎到今獄案別無更覈之端以此分付道臣以洪川具時奉獄事言之元犯互換之從終有所不能釋然伊時査啓以姑推判下亦出於難愼適因本道殺獄案如是提敎卿等更考原案仍令道伯推官拔例會推使卽各陳意見卿等仍又論理回啓稟處又啓言平山府金大老味敺打金延石致死事胸膛之靑黯堅硬最爲緊重而始發於覆檢忽隱於三四檢事莫男等初檢則曰草同之弟與叔及四寸三人以鍤柄木毆打肩胛而先犯誰某實爲不知覆檢時則曰大老味以加乃柄毆打三檢則曰只見諸金之結縛未見毆打光景四檢則曰韓召史以鋤柄毆打行査時則曰大老味以加乃柄打肩胛韓女以鋤柄無處不打諸供囫圇無辨畢竟首犯歸之大老味三檢則正犯移於韓女實因懸以被咬旋以四檢變招正犯還屬大老味實因復歸被打大抵釁端起於筒役之不卽同力延石之於草同固已蓄怒及同在水邊忽有草同之溺死而推擠落水吾無發明之說旣出延石之口草同妻與弟悲憤痛怨不暇告官結縛毆打自是人情之所必然然傷處之忽現忽隱詞證之指東指西終有疑案無以決折罪疑惟輕實合審恤之道而延石之擠殺草同旣無明證大老味之打殺延石不關復讎之義當斷償命之律請依前訊推期於得情檢案旣多疏漏初覆三檢官竝推考敎以平山囚金大老味則殺獄審覈之法一則實因二則正犯殺活人鬼亶在此二者此獄則實因極其眩轉正犯元不端的至再至三至于四檢行檢轉多起疑愈甚實因卽被打而第三檢懸錄打變而爲咬被咬被打致命則雖同而曰打曰咬獄情則已亂胸膛黑硬乃是必死之證而初不摡見再忽露出三四檢則還又烏有逐檢各異隱現無端果若無則何爲而曰有也果若有則何爲而曰無也毋論曰無曰有自是一箇屍體而無何故而忽變而爲有也有何故而忽變而爲無也此固起疑之上益復起疑而至於正犯亦未知果能歸一蓋延石之被打初非被打於一人卽是東打西毆左倒右曳者五人交匝一在其中同時乘憤一齊出力叫呶者五人撞摚者五人以拳以踼滾成一團則五者之間不知誰果先犯而特以大老味以草同之親弟入宗福之發告拈出爲此獄正犯者已不得十分無疑況且莫男前後之招或云參看或云無是隨問隨供都無段落則亦不可以此亂招執爲明證而牽合湊泊指作正犯殆同隨矢而立的設使大老味果是眞箇正犯草同致死旣由被溺而實因正合於法文延石自首於筒所則殺草同者延石是已大老味目見兄屍之見在水中讎人之當着面前憤不顧後必爲厮打此固天理人情之所固然者至若有法無法渠不遑慮到本罪則宜付惟輕情理則實有可原道狀曹啓亦不無言外意見此等之獄不必膠守常格且按大明律罪人本犯應死而擅殺者杖一百此亦爲傍照之一端大老味以次律勘放事分付道臣檢官推考事依回啓施行又啓言安岳郡李辰春毆打柳廷彥致死事此獄三行按査再經覆啓供招之矛盾傷痕之違錯皆已歸正彥廷擔負還家被傷若是著重當夜致命獄情無疑而初覆檢之差異不過懸錄之失其分數而已又以彥廷則二子▣到辰春則只渠一身有臣曹之起疑而觀於屍親招中渠兄弟不能抵當之說可知其殘劣迫於私和不敢告官尤驗其爲人尙何望捍衛其父乎其母其子貪戀錢土與殺父之讎成文私和者其在扶倫紀正風化之道不可不更爲照法嚴處李辰春捀石亂毆者屍親目覩錢土私和贓案已露要害處傷痕旣多致命又不踰日則有何發明之端前後納供純是無理之說各別訊推期於輸款之意請分付敎以此獄顚末元無大煞疑晦而本曹之拈出兩端亟行再査者亦皆到底掀露微堅者終歸堅棟挾腋者自是負背而辰春殺越之罪今無所逃蓋彥廷之背肚䐐肋無非辰春之拳迹椎痕而夕後起鬪夜初仍斃殆無異於當下致命參證在卽諉托無說而乃反嗾出東俠先遏發告之路誘來成春潛售私和之計日子之退塡訃書辰春之暗地慫慂也賂貸之先典畓券辰春之窮途排布也殺人則㦫毒如彼造謀則凶巧至此以跡以情殺之無赦渠所謂渠母挽臂云者卽渠自明而適足自露初若無犯手之事則更何有挽臂之擧八十垂死之毋顚倒下庭執臂止鬪則可見其毒手猛拳交戰方酣殺死之慮迫在頃刻卽此一節已呈斷案而網蟹廚滷等說都是胡辭亂譫尤極痛惋今則道査旣屢曹啓亦詳更無容別般深覈連加嚴推待承款以啓之意分付該道臣又啓言瑞與府郭尙甲打死姜德守事顖門左邊肉坼骨露處長廣闊大深爲五分色黯堅硬而致命在於二日之內可知其要害速死燈檠板揮打之狀家主池驗金明白指告則尙伊之爲元犯發明無路而送妻鳴金至曰因言辭不恭數語責之云擧措如是從容而德守公然觸石殞身豈有其理乎又以其父世贊不以打死納招爲明白之道而世贊本以一家婢夫素有畏約則無怪其不敢直告且畢竟以誣同自服則援引之說自歸烏有以其一家奴屬旁引雇工之斷例而良深已贖之奴豈同給價之雇又況渠非其主乎諸條稱冤俱是無理更加嚴刑期於得情之意請分付敎以瑞興囚郭尙甲情犯不待更覈已盡呈露而及見道査尤無一疑手提木檠格人項心肉綻骨裂髓血交逬未踰二日而死則除却許多證形卽此實因無容他說況此驗金之初供卽是尙甲之斷案而左額流血之說尤爲此獄之肯綮蓋其兩相對立當面交詰以此順勢之手撞彼直前之額則尙甲之右手必當德守之左額而額上之血不于右而于左者執此爲騐尤是明證至於房簟之亂淸油點階石之不染血痕亦不足多卞而初覆檢傷處只言顖門之上下不分額角之左右大是疏率尙甲初以爭賭之心竟起失錢之憤直以殺心殺手打人必死之處使德守纔得還家仍爲致命殺人之律渠無所逃而乃以德守自觸之說白地做出以爲掉脫之計者尤極凶頑族人之奴旣異於己奴殺人償命常憲至嚴些少等分不足較論使之各別嚴訊期於輸款又啓言平山府崔阿只趙匡辰等獄事自本道已爲捧結案馳啓取考律文則不待時處絞者故待啓覆時將爲稟處矣匡辰昨年已爲物故崔阿只依法照律報議政府請詳覆稟處敎以蓋此獄情不啻千頭萬緖而要其歸則搖獄兼殺獄而淫獄爲殺獄之本先定淫獄次及殺獄方可謂不失次第以言乎淫獄則李次望之說微發於初檢之招而牢定於前道臣嚴思晩之査啓及夫繡覈出而便歸趙匡辰矣大抵崔女與匡辰爲媤五寸親其所往來本自無常則喪夫十餘年年紀方盛匡善幼穉之時曾無失行之事到今年紀稍多匡善長成之後始有此狼藉行淫之擧乎此一可疑也雖以行淫之見捉於朴女爲恥同力戕殺爲言匡善年少不可以鎭長鰥居則又將後娶是去一婦生一婦其可以隨得隨殺乎此二可疑也李次望往來云云打成一片至有四丹母女二更量自大門出來之證移易不得及到繡覈曰以誣告便卽脫空則四丹最末招匡辰來臥崔女房之說又安知不脫空於後日更査之時乎此三可疑也四丹吞吐之招到道査曰以直陳者專出畏中營之周牢云爾則何惜乎匡辰何憎乎次望而只言次望不及匡辰到繡覈乃反拔次望而代匡辰此正年幼賤女都沒主宰發問曰次望則對以次望發問曰匡辰則對以匡辰知如此則生不如此則死而已前供後供似不必爲然此四可疑也疑獄之廉探鉤得雖曰常例前而道臣按査所廉探者卽李次望也後而御史按査所廉探者卽趙匡辰也湊合於次望而似有條理湊合於匡辰而亦似有條理今之萬口卽前之萬口而同是廉探判作兩叚則次望之爲贗爲眞匡辰之或是或非其孰能辨之此五可疑也產兒一事卽淫獄肯綮而不埋則棄亦是淫女掩跡之茶飯此獄叚四丹只言擁衾各招只稱風傳而所產兒之若埋若棄便沒下落殆無憑據此六可疑也以屍親朴長赫爲其女報讎之心崔女奸夫之爲誰某必有窮搜極覓之事而初檢招辭別無他語覆檢招辭始以繼姑行事不美之說聞於其女云而道査納供又以元無此說爲言李次望云云只憑他人口招而書之於其子之擊錚文字此何等緊重而初若是泛及次望後亦無援引匡辰乎此七可疑也兩處失火之說始疑於朴女之累德畢竟立證之論終歸於崔女之淫行此八可疑也手記捧出之時崔女事之目不忍覩口不忍言云云諸趙歸之於不慈屍親則斷之以不美兩說互相矛盾此九可疑也朴女歸趙不過數朔而其間崔女匡善迭痛時疾計其無故日子不過三十餘日崔女雖曰耽淫何必於子婦新入之際染疾新起之餘再邀匡辰肆然行淫又況於三十餘日之內有何忙忙汲汲之事而一邊綢繆一邊戕殺乎此十可疑也匡辰承款之招以爲與崔女交奸始於癸卯癸卯之於乙巳爲三年之久則匡善以前室長成之子引義告絕雖難辦得據理挽止何所不可而一任崔女之跳踉不顧門戶之醜辱乎此十一可疑也崔女在匡善母也義不絕之前不能禁止容或無怪而一匡辰之托辭驅逐俾不得接跡何難之有一番再番至于除去其妻之境而佯若不知乎此十二可疑也五寸叔侄之間有此倫紀之變則匡善雖爲繼母隱諱一村諸趙豈不思所禁戢以爲保班名持門戶之計而一味伈泄視若尋常此十三可疑也次望之名出於四丹之口而四丹則或稱趙鳳元之慫慂或稱趙匡辰之威脅則鳳元匡辰卽是次望之血怨骨讎而次望放出之後所往復於匡辰者不過是呈訴官家推治鳳元送言宗侄笞治四丹而已則次望之於匡辰初無執贓可知此十四可疑也繡覈摘發之後宗傑以匡辰則爲趙家之絕屬崔女乃趙家之出婦發憤納招無所顧藉而行淫情跡終無一語立證之事只以夢想不到爲言畢竟指以爲可疑之端者特事端己出後匡辰之不使匡善呈卞等一二漫語而已此十五可疑也以言乎殺獄則初覆檢驗雖曰爽誤而四肢無緊縛之跡兩手無遮截之痕云者亦足爲自縊自刎之證則不可謂之專無所據此一可疑也道臣査啓引無冤錄臥所被死條以卞初覆檢直斷自刎之非又引無冤錄要害處一刃直致命條以實初覆檢無遮截之案又說出扶起跪之假作自縊等語以明崔女用計之陰慘而刃傷時其坐其臥其孰卞之刀痕爲四處則非一刃致命可知食氣嗓之先絕其孰知之人物致命肢體伸直則扶起而跪其孰能之此二可疑也血衣改着一事最爲執言之端而非但崔女之極口發明說令有眞箇血衣爲其姑者忽見其婦刃傷致死血濡縷不止則喫驚前救以冀僥倖者人情之常則如是之際血濺衣裾不是異事以此爲戕殺之證未知其必然此三可疑也匡辰雖有斗大之膽朝與崔女謀殺朴女暮乃不動聲色而參涉於書給手標之時呼添毋字上繼字決無是理此四可疑也崔女與匡辰爛漫同心必欲除去朴女則暗地行凶滅口掩跡有何難事而乃於白晝大村之中行此八九分易綻露之擧乎此五可疑也其婢採桑之行期限稍久其子借鞍之出遲速難知則其潛匿匡辰於別處共戕朴女於暫時者已不免危道而又安知不有束縕之隣嫗乞米之村女無心而突入乎此六可疑也匡辰若與崔女爛漫交奸爛漫殺越忽地背馳獨拔其身奸夫則歸之於次望殺變則證之以血衣彼爲崔女者乃將低頭順受而其不曰汝與吾曾有如許如許之事令反推納於死地獨占其生路云云于以折其詐而洩其憤乎前後崔女之供曾無此等句語此七可疑也雖在尋常殺獄輸情納款多積年所或有刑至累百次者兩件獄事大關倫紀而匡辰之七度刑承款反起訝惑意者匡辰目見許多事情之都歸於渠無計掉脫於衆口反欲虛擲其一身而然歟此八可疑也凡係殺獄傷處爲重詞證次之而以傷處則自縊被縊自刺被刺各成一案所謂詞證無一憑考可問之人前後文案多出於懸空模索此九可疑也趙匡辰承款之後崔女宜無發明之端而終始抵賴末乃承款於同推者抑或有別般隱情而然乎此十可疑也道臣査啓以先刃後縊爲斷案以明縊無痕之爲死後假縊而匡辰崔女之招以以巾先結以刃繼刺爲言若然則生前之縊亦且無痕乎此十一可疑也匡辰及崔女招辭旣不曰縛其兩手又不曰推之使臥則無遮截臥受刃等語亦無歸趣此十二可疑也女人知覺雖云淺短做此凶計者亦必工於巧飾矣伊日在家者只是崔女與匡善而匡善亦暫出則事端透露之後其將推諉於何人而無難於戕殺乎此十三可疑也猾校妖婢雖曰聽匡辰之誘脅而同作罪囚同入官庭許多錢貨初無流行之跡而五兩賂物旣出別人班族氣勢亦無鋪張之路而數語酬酢便沒肯綮則四丹之指告李次望安知不爲鳳元欲實廉問之計乎此十四可疑也情僞難測事變無窮或者有積怨深怒於崔女或朴女者出入皆從後門行凶肆毒於猝乍之間一以爲移禍之計一以爲逞憤之道而崔女匡善未之覺得歟雖曰意慮之不到難屬事理之全無此十五可疑也此獄之爲疑獄通國之所知而自經繡覈便成鐵案匡辰承款而徑斃崔女輸情而待覆更無可以擧論者而披閱獄案節節可疑考之淫獄而可疑者爲十五參之殺獄而可疑者爲十五總以論之合爲三十條疑端旣至於三十條之多而謂以究竟擔閣一邊亦有違於審克之道大臣及本曹諸堂各以意見條列以聞又啓言平壤府金靑音打殺吳同伊事頭顱腦後俱係速死要害皮肉破柝又是重傷形症靑音之行凶同伊之被殺一里之所共知同伊之出往中和添病馱歸此爲靑音藉口掉脫之資而同伊本以中和鍮匠之雇傭暫來平壤被此重打旬餘治療略有減勢携子作行涉川觸傷竟死於辜限之內靑音之爲正犯更無可疑另加訊推期於輸情其妻李女敢以無根之說誣罔呼籲不可寬恕依狀請科治獄事根因乃是李艮難而牢諱於初檢直告於覆檢乃至按査又忽變辭顯有爲靑音陰護之跡請令道臣嚴刑懲礪敎以平壤囚金靑音則折獄之法虛實宜卞覈罪之地情跡難分參以事理則靑音雖無必殺之情考諸實因則同伊果有必死之跡難見者情易執者跡而今若就跡而論之同伊之左顱右腦都是靑音手搏之跡而同伊致命又在辜限之內則假使靑音初無害心向後究竟自歸於殺手相加艮難城上之證旣發初供倡圭室中之病且非輪症則以情原跡求說不得而取款償命在法卽然然其兩檢所覈不無一條可疑蓋同伊越境之行果在被打之後在家少差到彼忽添還家五日而死此與打後仍斃煞有所間雖非不汗之疾而要是觸風之祟然則所謂因病致死政爲此獄旁證而定律之際合加審量更爲親執詳按出意見論理以聞之意分付該道臣處又啓言平壤府康貴同斫打李已同致死事狼藉行凶之狀昭著於初覆檢案而忽變前査所供之語復引當初誣援之招以爲大成承服於甲辰行査至有大成嚴囚渠則停刑之批旨云做出判付所無之語敎子鳴金又至更査以此觀之欺罔天聽猶且容易則陷人刺兄復何疑難乎另飭同推速卽取招其子呼籲雖出爲父不可曲恕請令道臣各別嚴懲敎以人命至重獄體至嚴失入失出其失則均此獄之自初起疑至於五査者朝家本意非但求生必死蓋欲明覈眞贓傅輕置辟元無適莫而前後道啓全不到底窮核乃反隨語生解始則原情於承款之後末又請訊於變招之時大成斫兄之說大關倫理而終未卞別一洞俱會之招最是公證而泛稱傳聞前後査案自相矛盾按例訊推徒延歲月於是乎獄已老而囚供屢變事漸遠而證援俱絕幺麼一囚不能卽決呼籲之擧至煩上徹顧安用道臣推官爲哉今則發告之大成干證之臥發皆已物故推覈之道比前尤難必須虛心着眼稽面聽言元犯則無辭自服諸招則皆有歸宿然後方許論列可以決折令道臣除尋常親執更査別具意見指一狀聞又若徒事疑眩一向延拖則其在不留如火之義難免失職慢命之罪以此意另飭行會仍令不多日內修啓本上送事分付又啓言祥原郡金寬玉獄事項因道啓已有覆奏而廉校令新伯嚴刑取服元案與亞三堂聚精細究論理回啓事判下矣謹取原案閱繹意見別無異同初檢所供明是㥘於惡刑以傷處言之七月熱炎死過十日斂埋之屍掘以檢之則其渾體變動可知惟其十兩賂給最是寬玉難明之端而允承旣死之後生㥘行賂容或無怪本官把持者卽此一事初檢官周牢朱杖脅問成案覆檢官一依謄傳如許獄情斷以償命終非審恤之政況今廉校崔昌極旣以寬玉賂錢不給瞞告成獄箇箇輸款則獄理到此尤無可疑施以惟輕之典恐非失刑之歸而獄體至嚴請上裁崔倡極令道臣更加嚴刑照法勘處敎以吏胥骫法以爲奸朝家嘗於蘇明允衡論三復玩味本獄情姑且舍是刑吏鄭昌桓之以埋久發變之屍首勒執實因於無可執捉之痕損者眞所謂骫法之奸胥人命所關何等至重而幺麼小吏惟意售巧厥罪有浮於殺人嚴刑三次限滿次次準次遠地充軍元犯豈有罪乎不勝惡刑之毒楚至有誣服之擧而屍親母子亦不以立證分明酷被賊刑於初檢之前此自有殺獄以來所未聞之悖習該倅鄭爀已令王府拿致具格痛繩以懲京外獄官徑情弄法之弊致死過二旬餘發檢在十日後因病損生之說旣出其妻之口橫罹稱冤之訴又非別人之手則似此獄事初不可論於成案而行査之際反致公然滯獄祥原囚金寬玉身特爲放送事分付廉校崔倡極惹疑於不當惹之地索賂於不當索之人轉生無限葛藤至使無辜橫罹此而歇治平民何以措其手足亦令道臣親執嚴刑降定賤役軍伍除非大霈切勿擧論以此判辭令廟堂謄關嚴飭諸道伯俾各其管下邑宰知所着念又啓言成川府金於仁者獄事觀此道臣狀本歷擧諸證劈破奸狀與前後道臣之見臣曹覆奏之意少無厓異於仁者依前嚴訊期於取服其妻李召史請令道臣懲治敎以獄案已具疑端莫捉參證則賣糖之兒難誣干連則付餠之人自在再縱其妻無難煩籲法固難貰情亦可惡然猶特軫諗恤之義申命新伯更陳意見覷破愈詳而縛束愈緊到今可謂求說不得爲於仁者伸卞倘易他說則尙或爲一分欺方之端而忽以聽人干囑替當自服等語欲作發明之階梯唉哉渠計之太拙成川囚金於仁者依前訊推事分付道臣又啓言定州牧吉守明拳衝申厚男致死事心坎傷痕係人命必死之處八日殞命則守明之償命無容更議而蓋守明之詬拏劻勷專由於金明海初無關於厚男守明之赤身而入欲追明海厚男之當門攔住自致怒拳之衝撞以厚男臨死之言觀之吾雖死矣勿爲告官云者可見彼此無嫌德春雖極蚩蠢若使守明用意下手於其父似無不告官之理然獄體至嚴有難輕議請依前訊推期於輸情敎以論事先觀事勢責人當以人理守明起閧之時旣無目擊之公證則厚男致命之由果因心坎之一拳乎此外莫男玉女之變招委折痰痛馬踼之本事虛實許多疑端且置勿論守明之所忿爭者明海也所追索者明海也而厚男不過明海之主人則怒甲移乙容或有之甘心下手決無是也特以明海則知機隱避厚男則不幸衝當憤頭所激拳頭自重公然一觸遂至戕命事出無情勢實使然至於厚男臨死之言初覆檢之所未聞同推時始發者道狀中獄老生奸誠有是慮而德春之招旣如是丁寧則曹啓所謂渠雖窮鄕蚩蠢若使守明果有用意人情天理決不若是云者可謂說得眞切由前則事勢如彼由後則人理如此卿等之意在傳生儘合予見吉守明特爲減死刑配又啓言宣川府金洪世之白晝殺人無難直吐似非常性人所爲前後供招語多粧撰風癲眞僞亦無的證道臣所請三次刑推絕島定配之典儘有意見請依狀請施行敎以三尺至嚴雪鬱尤急則乃反遽付生科不刑不配者出於十分酌量若發配則無論島陸必有更犯之慮此政有庳何罪若嚴刑則有違不治之意兼軫徑斃之擧曾有令道伯酌決之命矣道啓陳列不失執藝之責宣川囚金洪世加刑一次保授渠家屬俾無得更有科犯又啓言御寶僞造罪人閔師錥等締結謀議欄漫行凶究其所爲實無彼此輕重之別而自捕廳推問時前後情節不敢隱諱移來刑曹之後敢生掉脫之計推諉於沒摸捉之李德咸積費譏詗終不捕得可知師錥之幻出而手犯一款終始抵賴者首犯一律必欲圖脫故也更加嚴刑期於輸款李德新僞牌僞帖旣皆書給僞寶缺處從又補刻施以同情法理當然李景春李世同潛買僞牌冒稱出身全黔正紹介師錥勸成買賣者俱係極律所當依法勘斷德新則已爲物故景春等因傳敎蒙放不可追理尹世章李光雲一聽師錥之指揮終始使喚之罪渠亦自服而獄無兩犯囚又有年請嚴刑後分輕重勘處崔尙元趙德謙別無深罪之端請參酌放送敎以僞造關帖印跡尙抵死辟況僞造御寶僞造紅牌之情跡節節綻露昭不可掩者乎雖出死中求生之計推諉於沒把捉之李德咸德咸二字非但諸招之所無光雲招中與師錥同囚時以推諉德咸等說相約云者卽立證斷案到此渠雖喙長何敢發明乎更加嚴刑期於輸款其餘各人依回啓施行○因刑曹都囚徒敎曰諸道及京囚留滯獄案今日幷已決折非死罪而反不被一視之澤其可乎鄭盤奉獄案尙不回啓判堂事極爲稽忽推考使之斯速覆奏宋斗一命卜等則如渠鄕曲饑蝨之賤何必久滯京獄嚴刑一次今日內遠島定屬官奴使卽充役無或亂雜往來於他道地方俾知懲畏弼謀則伊時事狀多未詳記卿等取考文案亦爲決配得福獄案卿等看詳如有意見論理回啓朴瑀則依前判下加刑酌配李遇秋則旣捧結案下送該道該邑待啓覆後用刑實合懲頑民礪遐俗之方依此擧行孟益周則徵出於渠無異强木水生自本曹從便決處鄭時昌則嚴杖放送奴乭夢則嚴刑定配咸景春則懲罪放送其餘死囚中未完決之類斯速完決輕囚未照律者亦卽照律此後五日錄啓公事已完決未完決死囚輕囚各各分秩書入以爲便覽之地保放罪人等亦自本曹參酌照律決放